DTAC ร่วง 3.12% รับข่าวร้ายกสทช.จำกัดใช้คลื่น 2.3 GHz ได้เฉพาะดาต้า
DTAC ร่วง 3.12% รับข่าวร้ายกสทช.จำกัดใช้คลื่น 2.3 GHz ได้เฉพาะดาต้า
6 มิ.ย. 2560

ผู้สื่อข่าวรายงานว่า บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC  ณ เวลา 14.32 น. อยู่ที่ระดับ 45.25 บาท ลบ 1.50 บาท หรือ 3.12% ด้วยมูลค่าซื้อขาย 709.53 ล้านบาท

บล.โกลเบล็ก ระบุในบทวิเคราะห์ฯพบประเด็นลบของ บมจ.โทเทิ่ล แอ็คเซ็ส คอมมูนิเคชั่น (DTAC) จากข่าวที่ระบุว่า คณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ (กสทช.) จ่อส่งหนังสือถึง บมจ.ทีโอที (TOT) ต้นเดือน ก.ค.นี้ ให้ส่งสัญญาคู่ค้ากับ DTAC ในการให้บริการ 4G บนคลื่น 2300 MHz มาให้ตรวจสอบ พร้อมโปรโมชั่น ย้ำอนุญาตใช้เฉพาะดาต้า ห้ามออกแพ็กเก็จรวมกับวอยซ์
ฝ่ายวิจัยมีความเห็น จากกรณีที่ กสทช.ได้ออกมาให้ความเห็นเพิ่มเติมเกี่ยวกับใบอนุญาตคลื่นความถี่ 2300 MHz ว่าสามารถให้บริการได้เฉพาะดาต้าเท่านั้น อาจเป็นความเสี่ยงต่อ DTAC ว่าจะไม่สามารถนำใบอนุญาตใหม่ดังกล่าวมาให้บริการเต็มรูปแบบชดเชยของเดิมที่จะหมดอายุลงในเดือน ก.ย. 61
อย่างไรก็ตาม ยังต้องรอความชัดเจนจากรายละเอียดสัญญาระหว่าง TOT และ DTAC ที่มีกำหนดส่งไปยัง กสทช.ภายในสิ้นเดือน มิ.ย. นี้
ทั้งนี้ ราคาหุ้น DTAC ได้ปรับตัวเพิ่มขึ้นมา 11.3% ภายหลังจากมีการประกาศการเป็นคู่ค้าระหว่าง TOT และ DTAC